KIRJALLINEN KYSYMYS E-1231/02

esittäjä(t): Franz Turchi (UEN) komissiolle

(29. huhtikuuta 2002)

Aihe: Merenkulun radioliikenne

Televiestintäalaa koskevissa kansainvälisissä säännöissä (ITU 99) määrätään, että merenkulun radioliikenteessä yhteyksiä on ylläpidettävä lyhytaalloilla tai keskipitkillä aalloilla toimivien radiosähkötyslaitteiden, MF/HF-radiopuhelinten tai VHF-radiopuhelinten avulla.

Merenkulun kansainväliset taajuudet (puhelu-, apu-, hätä- ja turvallisuustaajuudet) ovat seuraavat: radiosähkötys 500 kHz, radiopuhelimet 2182 kHz ja VHF-radiopuhelimet CH 16 (156.8 MHz). Ennen vuotta 1995 rakennettuihin matkustaja- ja kauppa-aluksiin on asennettu alusten rakennussuunnitelmien mukaisesti radiosähkötysasemat, joissa on kaksi radiosähkötyksessä käytettävää lähetin-vastaanotinta (joista toinen on varalla), yksi MF/HF radiopuhelinlähetin-vastaanotin, yksi VMF-radiopuhelinlähetin-vastaanotin sekä yksi pelastusveneeseen asennettava radiosähkötyslaite ja lähetin-vastaanotin-radiopuhelin. Näillä välineillä pyritään merenkulun turvallisuuden parantamiseen, ihmishenkien pelastamiseen merellä sekä mahdollistamaan yleisluonteinen yhteydenpito, sillä kyseisiä laitteita käytetään sekä alusten ja rannikko-asemien että eri alusten välisessä yhteydenpidossa.

GMDSS-turvallisuusjärjestelmän käyttöönotosta lähtien SOLAS 74/83 -yleissopimukseen kuuluvat hallitukset eivät enää käytä 500 kHz keskipitkien aaltojen radiosähkötyslaitteita, ja näin ollen laitteet, jotka on tarkoitettu meriturvallisuuden takaamiseen ja ihmishenkien pelastamiseen, ovat GMDSS-järjestelmän MF/HF-lähetin-vastaanotin, joka käyttää digitaalisen selektiivikutsun DSC-järjestelmää, GMDSS-järjestelmän VHF-lähetin-vastaanotin, joka käyttää digitaalisen selektiivikutsun DSC-järjestelmää, radiohyttiin asennettava MF/HF RTF-lähetin-vastaanotin, radiohyttiin asennettava VHF-lähetin-vastaanotin ja pelastusveneeseen asennettava lähetin-vastaanotin. Vuoden 1995 jälkeen rakennettuihin matkustaja- ja kauppa-aluksiin asennetaan RF-asemat GMDSS:n teknisten sääntöjen mukaisesti. Merenkulun radioliikennettä varten asennetaan vain yksi MF/HF -laite, joka käyttää digitaalisen selektiivikutsun DSC-järjestelmää, vaikka jonkin vian ilmaantuessa kyseiseen laitteeseen on mahdotonta taata merenkulun turvallisuutta ja ihmishenkien pelastamista, sillä silloin alus ei voi ottaa yhteyttä kansainvälisellä digitaalisen selektiivikutsun DSC-järjestelmän kutsu/avunpyyntö-taajuudella tai kansainvälisellä kutsu/avunpyyntö-taajuudella, joka on 2182 kHz.

Voisiko komissio edellä mainitun johdosta ilmoittaa, olisiko sen mielestä paikallaan laatia direktiiviehdotus, jonka johdosta viranomaiset velvoittaisivat laivanvarustajat asentamaan kaksi MF/HF RTF-lähetin-vastaanotinta, jotka käyttävät digitaalisen selektiivikutsun DSC-järjestelmää, jolloin toinen olisi varalla ja joista toinen toimisi pääasiallisella verkkovirralla ja toinen jollakin varaenergialähteellä (akuilla)?

Loyola de Palacion komission puolesta antama vastaus

(17. kesäkuuta 2002)

Kuten parlamentin jäsen muistuttaa, merenkulun radioliikennettä on tähän asti säännelty maailmanlaajuisen merihätä- ja turvallisuusjärjestelmän säännöstöllä, jonka Kansainvälinen merenkulkujärjestö hyväksyi marraskuussa 1988 ja joka tuli voimaan 1. helmikuuta 1999.

Tämän järjestelmän tavoitteena on parantaa merenkulun liikkuvaa palvelua paikkaamalla sen puutteita ja hyväksymällä uusia digitaalisia ja avaruusteknologioita. Näin ollen radiosähkötyksen (500 kHz) käyttö on hylätty, koska tilalle ovat tulleet pakollinen digitaalinen selektiivikutsu (DSC) keskipitkällä taajuudella (MF)/korkealla taajuudella (HF) ja erittäin korkealla taajuudella (THF). Lisäksi on alettu käyttää satelliittiverkkoja Inmarsatia ja Sarsat-Cospasia.

Uudet teknologiat on otettu käyttöön vahvistettujen turvallisuusperiaatteiden mukaisesti. GMDSS-järjestelmän ansiosta kaikkien matkustaja- tai kauppa-alusten pitäisi sijainnistaan riippumatta pystyä ottamaan yhteys rannikkoasemaan vähintään kahdella erillisellä ja toisistaan riippumattomalla tavalla eri radioviestintäpalvelujen välityksellä. Alukset voivat näin ollen ottaa yhteyttä monien eri radioyhteyksien avulla niiden ilmoitetuilla navigointialueilla.

Heti kun kauppa-aluksen DSC MF/HF -lähetin ei toimi, se voi ottaa yhteyttä aluksessa olevalla vastaavalla radioviestintävälineellä (esimerkiksi Inmarsat-asemalla tai toisella DSC MF/HF -asemalla), mikä takaa aluksen turvallisuuden ja ihmishenkien pelastamisen merellä.

Komission tarkoituksena ei ole tässä tilanteessa ehdottaa kahden DSC MF/HF -lähetin-vastaanottimen pakollista asentamista.